Kuvaan häissä aina kahdella kameralla ja yhdistettyä valo- ja videokuvausta eli hybridikuvausta tehdessä toinen kameroista on pyhitetty videokäyttöön ja toinen valokuvaamiseen. Tämä mahdollistaa valokuvasta videoon ja takaisin vaihtamisen nopeasti kun asetuksia ei tarvitse vaihdella edestakaisin vaan riittää, että vaihtaa laitetta. Kannan molempia kameroita koko ajan mukanani joten ne ovat koko ajan käden ulottuvilla. Häissä on yleensä useita tilanteita, jotka menevät ohi nopeasti mutta ovat tärkeitä hetkiä, joista halutaan kuvia ja videota. Tällaisia ovat esimerkiksi suudelma alttarilla, kakun leikkaus, kimpun tai sukkanauhan heitto jne. Myös nämä hetket saadaan tallennettua hybridikuvausta tehdessä niin, että videokamera asetetaan jalustalle valmiiksi kuvaamaan ja kuvataan samaan aikaan toisella kameralla valokuvia. Tämä vaatii vain muutaman minuutin valmistelun, että jalustan saa sopivaan paikkaan ja videokuvan sommiteltua kauniisti. Vaaditaan siis vain pieni ennakkovaroitus. Kuvauspalaverissa parin kanssa mietitään ja sovitaan yhdessä mitkä tämän tyyppiset nopeat hetket ovat heille tärkeitä, jotta osaan hääpäivänä varautua niihin oikeassa kohdassa.